Kulow (SN). Z titlom „Čestnohamtscy měsaca“ wuznamjeni Budyski krajny rada Michael Harig (CDU) tele dny Kulowčanow Horsta Dutschmanna, Alfreda Kockerta a Gerharda Ballandta. Woni zasadźeja so hižo wjele lět na dobro Kulowskeho pohrjebnišća. Započało je so jich skutkowanje před dźesać lětami, jako pytaše wosadny farar zwólniwych za wšelake dźěła na Kulowskim katolskim pohrjebnišću. Horst Dutschmann so přizjewi, a njebě jenički. Jemu přidružichu so dalši mužojo, a tak nasta mała čestnohamtska skupina, kotraž so tydźensce na pohrjebnišću zetkawa. Mjez druhim staraja so mužojo wo čistotu a porjad na pućikach, sporjedźeli su připrawu za krjepjawy a přetworichu rownišćo rjadniskich sotrow. Najwjetši a najwjace časa rubjacy projekt bě, jako saněrowachu murju pohrjebnišća, kotraž je z klinkerow twarjena. Wosebity podźěl na tym měještaj nimo Dutschmanna tež Alfred Kockert a Gerhard Ballandt.
szl_Latn